[Video] Bejaarde helder oordag in oprit beroofDie slagoffer tydens haar besoek in die hospitaal. Foto: Verskaf WAARSKUWING: Die video is gewelddadig van aard en nie geskik vir sensitiewe kykers of kinders nie. Die polisie het ŉ ondersoek van stapel gestuur nadat ŉ bejaarde vrou verlede week helder oordag in die oprit na haar huis in Johannesburg beroof is. Kringtelevisiebeeldmateriaal van die rooftog is intussen wyd op sosiale media versprei. Kapt. Jean Olckers, woordvoerder van die Edenvale-polisie, het Dinsdag aan Maroela Media gesê die voorval het Woensdag in Eastleigh plaasgevind. In die video kan gesien word hoe die 86-jarige slagoffer langs die pad staan en wag. ŉ Motor hou langs haar stil waarna dit lyk of die vrou aanwysings gee. Drie mans spring dan uit die motor, ruk haar handsak van haar arm af, gooi haar op die grond en ruk dan ook haar juweliersware van haar vingers en arm af. Hulle klim dan in die motor en ry weg. “Ek was gister [Maandag] by die slagoffer gewees. Sy is nog geskok, maar verder sterk sy goed aan,” het Olckers gesê. Die Edenvale-polisie ondersoek ŉ saak van roof. Niemand is nog in verband met die voorval in hegtenis geneem nie. Olckers het ŉ beroep op die publiek gedoen om met enige inligting na vore te kom wat die polisie in hul ondersoek kan bystaan. Skakel die polisiestasie by 011 553 8600 of Crime Stop by 08600 10111. Die slagoffer se seun het aan die Bedfordview and Edenvale News gesê sy ma is ná die aanval na ŉ hospitaal geneem en is intussen ontslaan. Die vrou het vir hom gewag sodat hy haar na haar dokter kon neem toe die verdagtes toegeslaan het. Sy het aanvanklik by haar bure gewag en na buite gegaan toe sy ŉ voertuig gehoor naderkom het en aangeneem het dit was haar seun. WAARSKUWING: Die video is gewelddadig van aard en nie geskik vir sensitiewe kykers of kinders nie.